
Upravni odjel za graditeljstvo, infrastrukturu i zaštitu okoliša, Brodsko-posavska županija, OIB 27400987949,  temeljem članka 30. stavak 4. i 6., vezano uz članak 29. stavak 2. Zakona o zaštiti prirode („Narodne novine“,  br. 80/13, 15/18, 14/19 i 127/19),  povodom zahtjeva nositelja zahvata HEP - Operater distribucijskog sustava d.o.o.,  Elektra Slavonski Brod, OIB 46830600751, Petra Krešimira IV. br. 11, 35000 Slavonski Brod, za provedbom  postupka Prethodne ocjene prihvatljivosti za ekološku mrežu  zahvata izgradnje srednjenaponskog kabelskog raspleta KDV 20 kV Ruščica,  nakon provedenog postupka, donosi


R   J   E   Š   E   NJ   E


1. Namjeravani  zahvat:  „Izgradnja  srednjenaponskog  kabelskog  raspleta  KDV 20 kV 
Ruščica,  na  području  Općine  Klakar“,  Brodsko-posavska  županija, nositelja  zahvata HEP – Operater distribucijskog sustava d.o.o., Elektra  Slavonski  Brod  iz   Slavonskog  Broda,  Petra  Krešimira  IV.  br. 11,  prihvatljiv  je  za  ekološku  mrežu.
      2.     Ovo Rješenje izdaje se na rok od četiri (4) godine.
      3.    Ovo Rješenje objavljuje  se  na  internetskim  stranicama Brodsko-posavske županije.


O  b  r  a  z  l  o  ž  e  nj  e

Brodsko-posavska županija, Upravni odjel za graditeljstvo, infrastrukturu i zaštitu okoliša, je zaprimio dana 6. travnja  2022. god., zahtjev nositelja zahvata HEP-ODS d.o.o., Elektra Slavonski Brod iz Slavonskog Broda, Petra Krešimira IV. br. 11, za provedbu postupka Prethodne ocjene prihvatljivosti za ekološku mrežu za zahvat  izgradnje srednjenaponskog kabelskog raspleta KDV 20 kV Ruščica, na kčbr. 282/2, 640/7, 631/2, 640/3, 337/1,  652, 644, 70/4, 616, 118/3, 623/1, 615 k.o. Ruščica, na području Općine Klakar. Zahtjev je u skladu s  odredbama članka 30. stavka 2. Zakona o zaštiti prirode,  te je uz zahtjev dostavljeno Idejno rješenje (Elektrotehnički projekt, mapa I; zop: DH2113, iz ožujka 2022. god.). 

Upravni odjel  je  sukladno članku 30. stavak 3. Zakona o zaštiti prirode, dopisom (KLASA:UP/I 352-02/22-01/05, URBROJ:2178-03-02/5-22-02, od 8. travnja 2022. god.), zatražio prethodno mišljenje Ministarstva gospodarstva i održivog razvoja, Zavoda za zaštitu okoliša i prirode. U prethodnom mišljenju Ministarstva, Zavoda za zaštitu okoliša i prirode, zaprimljenog dana 21. lipnja 2022. god. (KLASA: 352-03/22-02/234, URBROJ: 517-12-2-3-2-22-2, od 14. lipnja  2022. god.), navodi se kako se Prethodnom ocjenom zahvata može isključiti mogućnost značajnih negativnih utjecaja na ciljeve očuvanja i cjelovitost područja ekološke mreže, te da je zahvat prihvatljiv i  nije potrebno provesti Glavnu ocjenu zahvata za ekološku mrežu. 
U provedbi postupka, ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i mišljenje Zavoda za zaštitu okoliša i prirode, te je utvrdio sljedeće.

Namjeravani zahvat se planira na  kčbr. 282/2, 640/7, 631/2, 640/3, 337/1,  652, 644, 70/4, 616, 118/3, 623/1, 615 k.o. Ruščica. Planira se izgradnja kabelskog dalekovoda koji čine tri trojke srednjenaponskog 20 kV dalekovoda položenog u zemlju sa tipom kabela 12/20 kV NA2XS(F)2Y (XHE 49-A) 3x1x150 RM/25 mm2. Prva trojka kabelskog dalekovoda povezuje postojeću TS 20/0,4 kV 601 Ina- Ruščica, smještenu na kčbr. 282/2 k.o. Ruščica, sa postojećom TS 20/0,4 kV 619 Ruščica centar, smještenu na kčbr. 70/4 k.o. Ruščica, u duljini od 1120 m. Druga trojka kabelskog dalekovoda povezuje postojeću TS 20/0,4 kV 619 Ruščica centar, smještenu na kčbr. 70/4 k.o. Ruščica, sa postojećom TS 20/0,4 kV 616 Ruščica 1, smještenu na kčbr. 118/3 k.o. Ruščica, u duljini od 670 m. Treća trojka kabelskog dalekovoda izlazi iz postojeće TS 20/0,4 kV 616 Ruščica 1, smještene na kčbr. 118/3 k.o. Ruščica, te se spaja  na budući kabelski dalekovod na kčbr. 615 k.o. Ruščica, koji na mjesto spoja dolazi iz buduće MTS Gospodarska zona Ruščica – jug. MTS Gospodarska zona Ruščica – jug  je predmet drugog projekta. Duljina treće trojke je 830 m. Kabel se u zelenoj površini ukapa u rov širine 0,6 m i dubine 0,8-1,0 m, gdje se paralelno polažu niskonaponski i srednjenaponski kabeli. Ispod asfaltiranog dijela, kabelski se dalekovod izvodi HDD bušenjem u PEHD cijevima Ø160. Duljina trase kabelskog dalekovoda iznosi 2620 m. 
Izgradnja kabelskog dalekovoda KDV 20 kV se izvodi u svrhu kabeliranja zračnih dalekovoda u visokourbaniziranom području naselja Ruščica, te zbog budućeg sigurnijeg napajanja potrošača na tom području.

Planirani zahvat se dijelom (oko 680 m), nalazi unutar područja ekološke mreže temeljem Uredbe o ekološkoj mreži i nadležnostima javnih ustanova za upravljanje područjima ekološke mreže („Narodne novine“, br. 80/19): Područje očuvanja značajno za ptice (POP) HR1000005 Jelas polje. Na udaljenosti od oko 20 m nalazi se Područje očuvanja značajno za vrste i stanišne tipove (POVS) HR2001311 Sava nizvodno od Hruščice.

Prema bazi podataka pokrova i namjene korištenja zemljišta Corine Land Cover (2018), područje zahvata je okarakterizirano kao nepovezana gradska područja (CLC kod 112) i kompleks kultiviranih parcela (CLC kod 242). Šire područje zahvata predstavlja pogodno stanište za ciljane vrste ptica POP HR1000005 Jelas polje kao što su roda (Ciconia ciconia) i sivi svračak (Lanius minor). S obzirom na značajke zahvata, odnosno kako se radi  o postavljanju podzemnog kabela uz postojeći neasfaltirani put, kao i cestu unutar naselja, smatramo da  provedbom zahvata neće doći do gubitka staništa pogodnih za ciljane vrste, odnosno, smatramo da provedba zahvata neće značajno utjecati na održavanje odnosno postizanje  ciljeva očuvanja  područja ekološke mreže POP HR100005 Jelas polje propisanih Pravilnikom o ciljevima očuvanja i mjerama očuvanja ciljanih vrsta ptica u područjima ekološke mreže („Narodne novine“, br. 25/20 i 38/20).

S obzirom na karakteristike i udaljenost predmetnog zahvata, može se isključiti mogućnost značajnih negativnih utjecaja na ciljeve očuvanja i cjelovitost područja ekološke mreže POVS HR2001311 Sava nizvodno od Hruščice.


Slijedom iznesenog  u provedenom postupku, analizom mogućih značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, uvažavajući gore navedeno mišljenje Zavoda za zaštitu okoliša i prirode,  Prethodnom ocjenom prihvatljivosti za ekološku mrežu za namjeravani zahvat izgradnje srednjenaponskog kabelskog raspleta KDV 20 kV Ruščica, uz pridržavanje važećih propisa iz područja zaštite okoliša, voda i održivog gospodarenja otpadom, može se isključiti mogućnost značajnih negativnih utjecaja  na ciljeve očuvanja i cjelovitost područja ekološke mreže, te se smatra  da je zahvat prihvatljiv, pa je stoga riješeno kao u izreci. 
U skladu s navedenim,  za planirani predmetni zahvat nije potrebno provesti postupak Glavne ocjene za ekološku mrežu.

Člankom 29.  stavak 2. Zakona o zaštiti prirode, propisano je da upravno tijelo provodi prethodnu ocjenu za zahvate za koje tijelo područne (regionalne) samouprave nadležno za poslove zaštite okoliša,  provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštite okoliša, zatim za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže, osim za zahvate iz stavka 1. istog članka.

Člankom 30. stavak 4. Zakona o zaštiti prirode, propisano je, ako nadležno tijelo isključi mogućnost značajnih negativnih utjecaja na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu. U skladu s navedenim, riješeno je kao u  izreci ovog Rješenja. 
Člankom 30. stavak 6. Zakona o zaštiti prirode, propisano je da rješenje iz stavaka 4. i 5. ovog članka sadrži podatke o zahvatu, podatke o ekološkoj mreži i obrazloženje razloga na temelju kojih je isključena mogućnost značajnih negativnih utjecaja zahvata na ciljeve očuvanja i cjelovitost područja ekološke mreže ili obrazloženje razloga  na temelju kojih je utvrđena obveza provedbe Glavne ocjene.

Točka 2. ovog rješenja u skladu je s odredbom članka 43. stavak 1. Zakona o zaštiti prirode, kojom je propisano da se rješenje iz članka 30. stavak 4. istog Zakona,  izdaje na rok od četiri  godine.

Točka 3. ovog rješenja u skladu je s odredbom članka 44. stavak 3. Zakona o zaštiti prirode, kojom je propisano da nadležno tijelo objavljuje rješenje iz članka 30. stavak 4. istog Zakona,  na internetskim stranicama, odnosno na internetskim stranicama Brodsko-posavske županije (www.bpz.hr).
U skladu sa odredbama stavaka 1. i 2. članka 44.  Zakona o zaštiti prirode, ovo Rješenje se dostavlja Ministarstvu gospodarstva i održivog razvoja i Inspekciji zaštite prirode. 


Uputa o pravnom lijeku
Protiv ovog Rješenja može se izjaviti žalba Ministarstvu gospodarstva i održivog razvoja, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku ili usmeno u zapisnik, ili se šalje poštom, odnosno dostavlja elektronički. 



                                                                             Viša savjetnica za zaštitu prirode i okoliša  
         
                                                                                         Ljiljana Curić, dipl.ing.






Dostaviti:
1. HEP ODS d.o.o., Elektra Slavonski Brod, Petra Krešimira IV. br. 11, 35000 Slavonski Brod
2. Ministarstvo gospodarstva i održivog razvoja, putem: pisarnica@mingor.hr; marija.petras@mingor.hr 
3. Državni inspektorat, Sektor zaštite prirode, Šubićeva 29,  10000 Zagreb
4.  - u spis predmeta

